Document ID: 32006R1505

KOMISSION ASETUS (EY) N:o 1505/2006,
annettu 11 päivänä lokakuuta 2006,
neuvoston asetuksen (EY) N:o 21/2004 täytäntöönpanosta siltä osin kuin on kyse lammas- ja vuohieläinten tunnistamisen ja rekisteröinnin yhteydessä suoritettavista vähimmäistarkastuksista
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lammas- ja vuohieläinten tunnistus- ja rekisteröintijärjestelmän käyttöönottamisesta ja asetuksen (EY) N:o 1782/2003 ja direktiivien 92/102/ETY ja 64/432/ETY muuttamisesta 17 päivänä joulukuuta 2003 annetun neuvoston asetuksen (EY) N:o 21/2004 (1) ja erityisesti sen 10 artiklan 1 kohdan a alakohdan
sekä katsoo seuraavaa:
(1)
Asetuksessa (EY) N:o 21/2004 säädetään, että kunkin jäsenvaltion on otettava käyttöön lammas- ja vuohieläinten tunnistus- ja rekisteröintijärjestelmä kyseisen asetuksen mukaisesti. Näin ollen on aiheellista määritellä vähimmäistarkastukset, jotka jäsenvaltioiden on suoritettava todentaakseen näiden eläinten tunnistamista ja rekisteröintiä koskevien kyseisen asetuksen vaatimusten asianmukaisen täytäntöönpanon (jäljempänä ’tarkastukset’).
(2)
Jokaisen jäsenvaltion toimivaltaisen viranomaisen olisi suoritettava tarkastukset riskianalyysin pohjalta. Riskianalyysissä olisi otettava huomioon kaikki asiaankuuluvat tekijät ja erityisesti eläinten terveyttä koskevat näkökohdat.
(3)
Olisi vahvistettava jäsenvaltioissa tarkastettavien tilojen ja eläinten prosenttiosuus. Näitä osuuksia tarkastellaan uudelleen jäsenvaltioiden suorittamistaan tarkastuksista esittämien kertomusten tulosten perusteella ennen 31 päivää joulukuuta 2009.
(4)
Yleissääntönä on, että kaikkien tilalla olevien eläinten olisi kuuluttava tarkastuksen piiriin. Kun on kuitenkin kyse tiloista, joilla on enemmän kuin 20 eläintä, toimivaltaisten viranomaisten olisi voitava rajata tarkastukset koskemaan vain sopivaa edustavaa otosta tilan eläimistä.
(5)
Jäsenvaltioiden olisi toimitettava komissiolle vuosikertomus, jossa kerrotaan tarkastusten toteuttamisesta. On aiheellista esittää tämän kertomuksen malli tässä asetuksessa.
(6)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Sen tarkastaminen, noudattavatko eläinten pitäjät asetusta (EY) N:o 21/2004
Jäsenvaltioiden on tehtävä paikan päällä tarkastuksia (jäljempänä ’tarkastukset’) todentaakseen, noudattavatko eläinten pitäjät asetuksessa (EY) N:o 21/2004 säädettyjä eläinten tunnistamista ja rekisteröintiä koskevia vaatimuksia.
Tarkastusten on täytettävä tämän asetuksen 2-5 artiklassa asetetut vähimmäisvaatimukset.
2 artikla
Tarkastettavien tilojen lukumäärä
Toimivaltaisen viranomaisen on vuosittain tarkastettava vähintään kolme prosenttia tiloista niin, että tarkastuksen piiriin kuuluu vähintään 5 prosenttia jäsenvaltion eläinkannasta.
Jos näissä tarkastuksissa tulee ilmi merkittäviä puutteita asetuksen (EY) N:o 21/2004 noudattamisessa, näitä prosenttiosuuksia suurennetaan seuraavana vuotuisena tarkastusjaksona.
3 artikla
Tarkastettavien tilojen valitseminen
Toimivaltaisen viranomaisen on valittava tarkastettavat tilat sellaisen riskianalyysin pohjalta, jossa otetaan huomioon vähintään seuraavat näkökohdat:
a)
eläinten lukumäärä tilalla;
b)
eläinten terveyteen liittyvät näkökohdat, erityisesti eläintautien aikaisempi esiintyminen;
c)
tilan hakeman ja/tai sille maksetun lammas- ja vuohieläimiä koskevan vuosittaisen palkkion määrä;
d)
merkittävät muutokset edellisillä eläinten tarkastusjaksoilla vallinneeseen tilanteeseen;
e)
edellisillä eläinten tarkastusjaksoilla suoritettujen tarkastusten tulokset, erityisesti tilarekisterin ja siirtoasiakirjojen asianmukainen säilyttäminen;
f)
asianmukainen tiedottaminen toimivaltaiselle viranomaiselle;
g)
muut jäsenvaltioiden erikseen määrittelemät tekijät.
4 artikla
Tarkastustapa
1. Toimivaltaisen viranomaisen on tavallisesti suoritettava tarkastukset ilman ennakkovaroitusta.
Tarkastuksista voidaan kuitenkin tarvittaessa varoittaa etukäteen. Jos ennakkovaroitus annetaan, se on rajoitettava lyhyimpään mahdolliseen aikaan, joka ei poikkeustapauksia lukuun ottamatta yleensä saa ylittää 48:aa tuntia.
2. Tarkastukset voidaan suorittaa minkä tahansa muiden yhteisön lainsäädännössä säädettyjen tarkastusten yhteydessä.
5 artikla
Tarkastettavien eläinten lukumäärä
1. Toimivaltaisten viranomaisen on tehtävä kaikille tilalla oleville eläimille tunnistustarkastus.
Jos tilalla on enemmän kuin 20 eläintä, toimivaltainen viranomainen voi päättää tarkastaa näistä eläimistä valitun edustavan otoksen tunnistimet kansainvälisesti tunnustettujen standardien mukaisesti edellyttäen, että tarkastettujen eläinten lukumäärä on riittävän suuri, jotta voidaan 95 prosentin luottamustasolla havaita viisi prosenttia niistä tapauksista, joissa tällaisten eläinten pitäjät eivät noudata asetusta (EY) N:o 21/2004.
2. Jos tämän artiklan 1 kohdan toisen alakohdan mukaisesti suoritetusta edustavan otoksen tarkastuksesta käy ilmi, että eläinten pitäjä ei ole noudattanut asetuksen (EY) N:o 21/2004 3 artiklan 1 kohdassa säädettyjä tunnistinta ja rekisteröintiä koskevia vaatimuksia, kaikki tilalla olevat eläimet on sisällytettävä tarkastuksen piiriin.
Toimivaltainen viranomainen voi kuitenkin päättää tarkastaa näistä eläimistä valitun edustavan otoksen tunnistimet kansainvälisesti tunnustettujen standardien mukaisesti siten, että varmistetaan, että viiden prosentin ylittävä vaatimusten noudattamatta jättäminen estimoidaan ± 2 prosentin tarkkuudella 95 prosentin luottamustasolla.
6 artikla
Toimivaltaisen viranomaisen antamat kertomukset
Toimivaltaisen viranomaisen on laadittava jokaisesta tarkastuksesta jäsenvaltion kansallisella tasolla vahvistamassa vakiomuodossa esitettävä kertomus, joka sisältää vähintään seuraavat tiedot:
a)
syyt siihen, miksi kyseinen tila on valittu tarkastuksen kohteeksi;
b)
tarkastuksen aikana läsnä olleet henkilöt;
c)
tarkastuksen tulokset ja mahdolliset havainnot siitä, että asetusta (EY) N:o 21/2004 ei ole noudatettu.
Toimivaltaisen viranomaisen on annettava eläinten pitäjälle tai hänen edustajalleen tilaisuus allekirjoittaa kertomus ja esittää tarvittaessa huomautuksensa sen sisällöstä.
7 artikla
Jäsenvaltion antamat vuotuiset kertomukset
Jäsenvaltioiden on annettava komissiolle 31 päivään elokuuta 2008 mennessä ja sen jälkeen viimeistään kunkin vuoden elokuun 31 päivänä vuotuinen kertomus, joka on laadittu liitteessä esitetyn mallin mukaisesti edellisen vuotuisen tarkastusjakson aikana suoritettujen tarkastusten tuloksista ja jonka on sisällettävä vähintään seuraavat tiedot:
a)
tilojen lukumäärä kyseisessä jäsenvaltiossa;
b)
tarkastusten lukumäärä tiloilla;
c)
raportointikauden alussa rekisteröityjen eläinten kokonaismäärä;
d)
tarkastettujen eläinten lukumäärä;
e)
sellaiset tarkastustulokset, joista käy ilmi, että eläinten pitäjät eivät ole noudattaneet asetusta (EY) N:o 21/2004;
f)
asetuksen (EY) N:o 21/2004 12 artiklan 2 kohdan mukaisesti asetettu mahdollinen seuraamus.
8 artikla
Voimaantulo ja soveltaminen
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2007.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä lokakuuta 2006.

Labels: 7
12
6